Alegeri europarlamentare. Lista comună PSD – PNL pentru 9 iunie. Surse
- Bianca Ion
- 20 martie 2024, 23:40
Alegeri europarlamentare 2024. Liderii coaliției PSD – PNL ar fi ajuns la un acord și pentru lista alegerilor europarlamentare, după ce astăzi și-au anunțat oficial candidatul pentru Primăria Capitalei.
Lista PSD - PNL este negociată de mai bine de o lună
În acest moment au loc negocierile finale. După anunțul oficial de miercuri, 20 martie, referitor la candidatul comun pentru Primăria Capitalei, medicul Cătălin Cîrstoiu, este de așteptat ca în curând să aflăm și lista comună a coaliției pentru alegerile europarlamentare.
Ramona Chiriac va fi cap de listă pentru alegerile europarlamentare, fiind un candidat independent. Ea a ocupat funcția de șefă a reprezentanței Comisiei Europene la București începând cu 1 iulie 2021.
Gabriela Firea, printre primele persoane de pe listă la europarlamentare
Gabriela Firea a fost plasată într-o poziție de vârf în lista pentru alegerile europarlamentare ca o formă de consolare, după ce partidul a decis că nu mai este potrivită pentru competiția electorală din București. Fostul ministru al Familiei afirmă că nu a solicitat să fie inclusă pe lista pentru europarlamentare, însă lasă să se înțeleagă că acceptă decizia partidului.
"Nu am cerut eu personal, nimic! Nu am discutat despre europarlamentare. Am discutat despre Primărie… Am sperat până în ultima clipă că o să fiu candidat și că o să câștig.
Acum trebuie să mă resetez și de acum înainte putem să vorbim și despre alte planuri", a declarat Gabriela Firea miercuri, 20 martie.
De asemenea, la PNL s-a făcut o excepție semnificativă. Alina Gorghiu, ministru al Justiției, și-a exprimat dorința de a merge la Bruxelles. Partidul a comunicat anterior că miniștrii trebuie să rămână în funcție în Guvern. Pe lângă aceasta, pe podium se regăsesc și șeful de campanie al PSD, Mihai Tudose, și Rareș Bogdan, prim-vicepreședinte al PNL, alături de Ramona Chiriac.
Alegeri europarlamentare. Lista comună PSD – PNL pentru 9 iunie
Sursele politice din cele două partide precizează că lista nu este încă definitivă, nici în ceea ce privește numele, nici în ceea ce privește ordinea acestora pe listă.
- Ramona Chiriac;
- Mihai Tudose;
- Rareș Bogdan;
- Gabriela Firea;
- Dan Motreanu;
- Claudiu Manda;
- Daniel Buda;
- Vasile Dîncu;
- Adina Vălean;
- Victor Negrescu;
- Dragos Benea;
- Siegfried Mureșan;
- Dan Nica;
- Mircea Hava;
- Maria Grapini;
- Vasile Blaga;
- Gheorghe Cârciu;
- Alina Gorghiu.
Adina Vălean și Siegfried Mureșan, susținuți de PPE pentru europarlamentare
Conform surselor politice citate de stirileprotv.ro, popularii europeni au insistat ca Siegfried Mureșan și actualul comisar pentru transporturi, Adina Vălean, să fie obligatoriu incluși pe lista pentru alegerile europarlamentare. Astfel, cei doi se află pe poziții care le asigură încă un mandat de patru ani în Parlamentul European.
În ciuda unor presupuse conflicte cu șeful de campanie, Dan Nica a rămas pe lista PSD, fiind deja la al treilea mandat. Un alt candidat contestat în PSD, dar inclus pe listă, este Gheorghe Cârciu, șeful PSD Diaspora, un apropiat al lui Paul Stănescu, cel care l-a și promovat în funcțiile din partid.